ຄະນະຜູ້ແທນຂັ້ນສູງ ກະຊວງປ້ອງກັນຄວາມສະຫງົບ ສສ ຫວຽດນາມ ເຂົ້າຢ້ຽມຂ່ຳນັບ ນາຍົກລັດຖະມົນຕີ ແຫ່ງ ສປປ ລາວ
ໃນວັນທີ 24 ສິງຫາ 2022, ທີ່ສຳນັກງານນາຍົກລັດຖະມົນຕີ ຄະນະຜູ້ແທນຂັ້ນສູງ ກະຊວງປ້ອງກັນຄວາມສະຫງົບ ແຫ່ງ ສສ ຫວຽດນາມ ນຳພາໂດຍສະຫາຍ ພົນເອກ ສຈ.ປອ ໂຕເລິມ ກໍາມະການກົມການເມືອງສູນກາງ ພັກກອມມູນິດຫວຽດນາມ ລັດຖະມົນຕີ ກະຊວງປ້ອງກັນຄວາມສະຫງົບ ສສ ຫວຽດນາມ ພ້ອມດ້ວຍຄະນະ ໄດ້ເຂົ້າຢ້ຽມຂໍ່ານັບ ສະຫາຍ ພັນຄໍາ ວິພາວັນ ກໍາມະການກົມການເມືອງສູນກາງພັກ ນາຍົກລັດຖະມົນຕີ ແຫ່ງ ສປປ ລາວ ເພື່ອຢ້ຽມຢາມຖາມຂ່າວສັນຖະວະໄມຕີຈິດມິດຕະພາບແບບພິເສດ ແລະ ລາຍງານຜົນການມາເຮັດວຽກຮ່ວມກັບ ກະຊວງປ້ອງກັນຄວາມສະຫງົບ ແຫ່ງ ສປປ ລາວ ໃນລະຫວ່າງວັນທີ 24-27 ສິງຫາ 2022, ໂດຍມີ ສະຫາຍ ພົນເອກ ວິໄລ ຫຼ້າຄຳຟອງ ກຳມະການກົມການເມືອງສູນກາງພັກ ຮອງນາຍົກລັດຖະມົນຕີ ລັດຖະມົນຕີ ກະຊວງປ້ອງກັນຄວາມສະຫງົບ ພ້ອມຄະນະນຳຂັ້ນສູງ ກະຊວງປ້ອງກັນຄວາມສະຫງົບລາວ ເຂົ້າຮ່ວມ.
ສະຫາຍ ພົນເອກ ສຈ.ປອ ໂຕເລິມ ກໍາມະການກົມການເມືອງສູນກາງ ພັກກອມມູນິດຫວຽດນາມ ລັດຖະມົນຕີ ກະຊວງປ້ອງກັນຄວາມສະຫງົບ ແຫ່ງ ສສ ຫວຽດນາມ ໄດ້ກ່າວສະແດງຄວາມຊົມເຊີຍຕໍ່ການຕ້ອນຮັບອັນອົບອຸ່ນຈາກ ສປປ ລາວ ໂດຍສະເພາະແມ່ນ ກະຊວງປ້ອງກັນຄວາມສະຫງົບ ທີ່ໃຫ້ຄວາມສະດວກສະບາຍໃນການມາຢ້ຽມຢາມ ແລະ ເຮັດວຽກຮ່ວມກັນໃນຄັ້ງນີ້ເປັນຢ່າງສູງ.
ຄຽງຄູ່ກັນນັ້ນ, ສະຫາຍ ພົນເອກ ສຈ.ປອ ໂຕເລິມ ກໍໄດ້ລາຍງານຜົນກອງປະຊຸມພົບປະສອງຝ່າຍລະຫວ່າງ ກະຊວງປ້ອງກັນຄວາມສະຫງົບ ແຫ່ງ ສປປ ລາວ ແລະ ກະຊວງປ້ອງກັນຄວາມສະຫງົບ ແຫ່ງ ສສ ຫວຽດນາມ ໂດຍຫຍໍ້ໃຫ້ ທ່ານນາຍົກລັດຖະມົນຕີ ແຫ່ງ ສປປ ລາວ ໄດ້ຮັບຊາບ ໂດຍສະເພາະແມ່ນແຜນການສືບຕໍ່ຮ່ວມມືກັນໃນວຽກງານຮັກສາຄວາມສະຫງົບທາງດ້ານການເມືອງ, ຄວາມເປັນລະບຽບຮຽບຮຽບຮ້ອຍທາງດ້ານສັງຄົມ, ການໃຫ້ການຊ່ວຍເຫຼືອເຊິ່ງກັນແລະກັນ, ຮ່ວມກັນຕອບຕ້ານບັນດາພວກຄົນບໍ່ດີທີ່ຫວັງທໍາລາຍມ້າງເພ ສາຍພົວພັນມິດຕະພາບພິເສດ ລາວ-ຫວຽດນາມ ຢ່າງທັນການ ແລະ ວຽກງານອື່ນໆອີກທີ່ສອງກະຊວງຈະໄດ້ສືບຕໍ່ຮ່ວມກັນຕໍ່ໜ້າ.
ໂອກາດດັ່ງກ່າວ, ສະຫາຍ ພັນຄໍາ ວິພາວັນ ກໍາມະການກົມການເມືອງສູນກາງ ພັກນາຍົກລັດຖະມົນຕີ ແຫ່ງ ສປປ ລາວ ກໍໄດ້ສະແດງຄວາມຊົມເຊີຍ ແລະ ຕ້ອນຮັບຢ່າງອົບອຸ່ນຕໍ່ ຄະນະຜູ້ແທນຂັ້ນສູງ ກະຊວງປ້ອງກັນຄວາມສະຫງົບ ແຫ່ງ ສສ ຫວຽດນາມ ທີ່ໄດ້ມາຢ້ຽມຢາມ ແລະ ເຮັດວຽກຮ່ວມກັບ ກະຊວງປ້ອງກັນຄວາມສະຫງົບ ແຫ່ງ ສປປ ລາວ ຄັ້ງນີ້ ຖືວ່າມີຄວາມໝາຍ-ຄວາມສໍາຄັນທີ່ສຸດ ເຊິ່ງເປັນການປະກອບສ່ວນຢ່າງຕັ້ງໜ້າຂອງຄະນະຜູ້ແທນຂັ້ນສູງທັງສອງກະຊວງ ໃນການຮັກສາສະຖຽນລະພາບທາງດ້ານການເມືອງ ແລະ ຄວາມເປັນລະບຽບຮຽບຮ້ອຍຂອງສັງຄົມໃຫ້ແກ່ສອງ ປະເທດ ແລະ ສ້າງເງື່ອນໄຂອໍານວຍຄວາມສະດວກໃຫ້ແກ່ປະຊາຊົນສອງຊາດ ລາວ-ຫວຽດນາມ ມີໂອກາດໃນການສ້າງສາ ແລະ ພັດທະນາປະເທດຊາດ ກໍຄື ກໍາລັງປ້ອງກັນຄວາມສະຫງົບ ລາວ-ຫວຽດນາມ ໃຫ້ນັບມື້ໄດ້ຮັບການປັບປຸງຢ່າງໜັກແໜ້ນ ແລະ ມີແບບແຜນທັນສະໄໝຂຶ້ນເທື່ອລະກ້າວ.